過金堤劉景文
作者：晁補之
朝代：宋

paragraphs: 雲間高堞如雲白，草下深濠如草碧。
逶迤隴斷出平堤，前見黄河如带直。
官居乃在城西原，荒臺古木烏鳥翻。
美人芳氣如秋菊，坐令曄曄棄中園。
不憂泑澤豪不殺，夜識漢中龜鼈在。
借須走馬候水曹，後時此會何由再。
霸陵往來初避名，執賈不回人更驚。
無心躑躅路寢養，服車安用仍一鳴。
未若捧甖何不可，二豪螟蛉與蜾臝。
況聞舉案良亦賢，那愛五花論酒錢。
不然憭慄坐歲晚，風入衰柳催寒蟬。
我論李君其趣獨，自喻愚公徙王屋。
是中聊可外形骸，官閑方轡相與來。